# Mawjoudin

Mawjoudin (àrab: موجودين, Mawjūdīn, literalment ‘Presents’, en el sentit d'‘Existim’) o Iniciativa Mawjoudin per l'Igualtat és una organització no governamental que promou la igualtat de drets per a les minories sexuals, en particular de les persones LGBTQI+, a Tunísia.

## Història

L'organització va ser fundada l'any 2014 per activistes feministes i LGBTQI+ que lluiten contra l'heterosexisme, l'homofòbia, la bifòbia, la transfòbia i el sexisme o qualsevol altra forma de discriminació per orientació sexual, per identitat i expressió de gènere o per característiques sexuals.
L'associació ofereix espais segurs de suport i seguiment psicològic a les víctimes d'aquestes discriminacions. Ofereix llocs on els membres de la comunitat poden ser escoltats i ofereix informació sobre els drets de les persones LGBTQI+.

## Objectius
### Sensibilització i seguiment

L'associació Mawjoudin presenta periòdicament informes sobre els drets de les persones LGBTQI+ per tal de promoure els drets humans i especialment els drets sexuals i corporals. Els seus membres proposen intervencions en espais universitaris.
L'associació disposa d'una xarxa de professionals de la salut (psicoterapeutes, psicòlegs i metges), del dret (juristes i advocats) i realitza una important tasca davant les autoritats polítiques i judicials per tal d'impugnar casos de detencions arbitràries vinculades únicament a la identitat de gènere o a l'orientació sexual, o fins i tot casos de tortures perpetrades per la policia.
L'associació també ofereix tallers per tal d'ampliar la xarxa de persones sensibles a aquesta temàtica i per posar en marxa actes de solidaritat comunitària.
Un dels membres de l'associació va produir dues tires còmiques basades en testimonis de persones LGBTQI+.
L'any 2018, l'associació va informar d'unes declaracions homòfobes d'Amine Gara, presentador de l'emissora Radio Mosaïque FM i ambaixador de la marca de la companyia francesa de petroli i gas Total, durant el seu programa Chellet Amine. En resposta a aquest missatge d'odi, Total va cancel·lar el contracte del presentador.

### Festival de cinema queer

Cada any, des del 2018, l'associació organitza el Festival de Cinema Queer, el primer festival d'aquest tipus al país i al nord d'Àfrica. El festival se celebra al centre de Tunis.

## Col·laboracions

L'associació compta, entre els seus col·laboradors internacionals, amb institucions que treballen fora de l'àmbit de les comunitats LGBTI+ tunisianes.
L'associació també forma part de la coalició tunisiana pels drets de les persones LGBTQI+ juntament amb altres associacions com ara Chouf, que organitza el festival feminista Chouftouhonna, o Damj.

## Referències

* ↑ «En Tunisie, un festival de cinéma pour faire une place aux minorités sexuelles» (en francès). Le Monde, 17-01-2018. ISSN: 0395-2037 [Consulta: 25 març 2019].
* 1 2 3 4 «Mawjoudin» (en francès). peaceinsight.org, 01-11-2015. [Consulta: 22 març 2019].
* ↑ Syrine Attia. «Tunisie : lancement du premier festival Queer du pays» (en francès). jeuneafrique.com, 15-01-2018. [Consulta: 18 febrer 2020].
* ↑ «Pour propos homophobes, Amine Gara perd son contrat avec Total» (en francès). realites.com.tn, 24-01-2018. Arxivat de l'original el 3 de març 2021. [Consulta: 21 maig 2020].
* ↑ «À propos» (en francès). queerfilmfestival.mawjoudin.org. [Consulta: 25 març 2019].
* ↑ Rihab Boukhayatia. «En Tunisie, les associations LGBTQI s'unissent pour internationaliser la lutte pour leurs droits» (en francès). huffpostmaghreb.com, 22-02-2017. [Consulta: 25 març 2019].

## Vegeu també

* Situació de les persones LGBT+ a Tunísia